Document ID: 32005R0503

ΚΑΝΟΝΙΣΜΌΣ (ΕΚ) αριθ. 503/2005 ΤΗΣ ΕΠΙΤΡΟΠΉΣ
της 31ης Μαρτίου 2005
για την τροποποίηση του κανονισμού (ΕΚ) αριθ. 747/2001 του Συμβουλίου σχετικά με κοινοτικές δασμολογικές ποσοστώσεις και με ποσότητα αναφοράς για ορισμένα προϊόντα καταγωγής Μαρόκου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
'Εχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες μεσογειακές χώρες και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95 (1), και ιδίως το άρθρο 5 παράγραφος 1 στοιχείο β),
Εκτιμώντας τα εξής:
(1)
Με την απόφαση της 16ης Μαρτίου 2005 (2), το Συμβούλιο ενέκρινε την υπογραφή και προέβλεψε την προσωρινή εφαρμογή από την 1η Μαΐου 2004 ενός πρωτοκόλλου της ευρωμεσογειακής συμφωνίας μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, για να λάβει υπόψη την προσχώρηση της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Δημοκρατίας της Σλοβακίας στην Ευρωπαϊκή 'Ενωση.
(2)
Το εν λόγω πρωτόκολλο προβλέπει για ορισμένα προϊόντα καταγωγής Μαρόκου μια νέα δασμολογική ποσόστωση και μια νέα ποσότητα αναφοράς, καθώς και αλλαγές των υφιστάμενων δασμολογικών ποσοστώσεων που καθορίζονται από τον κανονισμό (ΕΚ) αριθ. 747/2001.
(3)
Για να εφαρμοσθούν οι νέες δασμολογικές ποσοστώσεις και η ποσότητα αναφοράς καθώς και οι αλλαγές των υφιστάμενων δασμολογικών ποσοστώσεων, είναι αναγκαίο να τροποποιηθεί ο κανονισμός (ΕΚ) αριθ. 747/2001.
(4)
Για το έτος 2004 οι όγκοι των νέων δασμολογικών ποσοστώσεων και της νέας ποσότητας αναφοράς καθώς και οι αυξήσεις των όγκων των υφιστάμενων δασμολογικών ποσοστώσεων πρέπει να υπολογισθούν ως μέρος των βασικών όγκων που καθορίζονται στο πρωτόκολλο, κατ' αναλογία του τμήματος της χρονικής περιόδου που έχει παρέλθει πριν από την 1η Μαΐου 2004.
(5)
Για να διευκολυνθεί η διαχείριση ορισμένων υφιστάμενων δασμολογικών ποσοστώσεων που προβλέπονται στον κανονισμό (ΕΚ) αριθ. 747/2001, οι ποσότητες που εισάγονται στο πλαίσιο αυτών των ποσοστώσεων πρέπει να καταλογίζονται στις αντίστοιχες δασμολογικές ποσοστώσεις που ανοίχτηκαν σύμφωνα με τον κανονισμό (ΕΚ) αριθ. 747/2001, όπως τροποποιήθηκε από τον παρόντα κανονισμό.
(6)
Δεδομένου ότι το πρωτόκολλο εφαρμόζεται από την 1η Μαΐου 2004, ο παρών κανονισμός πρέπει να αρχίζει να εφαρμόζεται από την ίδια ημερομηνία και πρέπει να τεθεί σε ισχύ το συντομότερο δυνατό.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΚ) αριθ. 747/2001 τροποποιείται σύμφωνα με το παράρτημα του παρόντος κανονισμού.
Άρθρο 2
Οι ποσότητες οι οποίες, δυνάμει του παραρτήματος ΙΙ του κανονισμού (ΕΚ) αριθ. 747/2001, έχουν τεθεί σε ελεύθερη κυκλοφορία στην Κοινότητα εντός των δασμολογικών ποσοστώσεων με αύξοντες αριθμούς 09.1104, 09.1112, 09.1122, 09.1130 και 09.1137, καταλογίζονται στις αντίστοιχες δασμολογικές ποσοστώσεις που ανοίχτηκαν δυνάμει του παραρτήματος ΙΙ του κανονισμού (ΕΚ) αριθ. 747/2001, όπως τροποποιείται από τον παρόντα κανονισμό.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής 'Ενωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Μαρτίου 2005.

Labels: 3
17
18
6